Lúč na Ostrove

Lúč na Ostrove () je obec na Slovensku v okrese Dunajská Streda.

Polohopis 
Obec leží v Podunajskej nížine, v centrálnej časti Žitného ostrova. Jej chotár je rovinný, odlesnený, tvoria ho mlado-treťohorné štrky a piesky s vrstvami štvrtohorných riečnych usadenín Dunaja. Má lužné pôdy a je tu rašelinisko. Južne od obce sa nachádza zavlažovací kanál Dobrohošť - Kračany.

Symboly obce

Erb 
Erb obce tvorí neskorogotický strieborný štít, v ktorom na zlatom stolci sedí strieborno-zeleno odetá sv. Anna v červenom plášti, na kolenách so striebornou otvorenou knihou, pravicou vinie k sebe zlato-odetú Pannu Máriu.

Dejiny 
Obec Lúč na Ostrove () vznikla zlúčením obcí Malá Lúč () a Veľká Lúč () v roku 1960.

Kultúra a zaujímavosti

Pamiatky 
 Pálfiovský kaštieľ v časti Malá Lúč, jednopodlažná dvojtraktová pôvodne renesančná stavba na pôdoryse písmena U s dvoma nárožnými vežami, zo začiatku 17. storočia. Pôvodne išlo o štvorkrídlovú stavbu. V roku 1833 bol klasicisticky upravený. Kaštieľ po druhej svetovej vojne slúžil rôznym účelom, dnes patrí Okresnému úradu v Dunajskej Strede a je v ňom vysunuté pracovisko Štátneho okresného archívu v Šali, ktorý uchováva archívne dokumenty aj z okresu Dunajská Streda. Interiéry sú zaklenuté krížovými a valenými klenbami s lunetami. Arkádová chodba do nádvoria má krížovú hrebienkovú klenbu. Fasády sú členené bosovanými lizénami a oknami so šambránami. Veže majú nárožnú bosáž a nadokenné kazety, na poschodí kazulové okná s osteniami, ukončené sú stanovými strechami.    

 Jiringerovský kaštieľ v časti Veľká Lúč, dvojpodlažná pôvodne neskoroklasicistická stavba z polovice 19. storočia. V roku 1884 uskutočnil prestavbu kaštieľa Michal Linzboth, ktorý tu mal významné hospodárstvo. Po prvej svetovej vojne prišlo opäť k zmene majiteľa, stal sa ním Gregor Jesenský. Po druhej svetovej vojne bola budova skonfiškovaná a boli do nej umiestnení kolonisti, ktorí dostali pridelenú pôdu v obci. Od roku 1950 patrí družstvu, ktoré budovu prestavalo a dodnes slúži ako administratívna budova. Fasády kaštieľa boli po druhej svetovej vojne necitlivo upravované, stratil tak historický charakter. Súčasťou kaštieľa je aj menší krajinársky park.

 Rímskokatolícky kaplnka sv. Anny v časti Malá Lúč, jednoloďová pôvodne klasicistická stavba s pravouhlým ukončením presbytéria a vežou tvoriacou súčasť jej hmoty, z druhej polovice 18. storočia. V roku 1884 prešla eklektickou prestavbou. Interiér je plochostropý, presbytérium je zaklenuté pruskou klenbou. Nachádza sa tu barokovoklasicistický oltár sv. Anny z konca 18. storočia so sochami sv. Floriána a sv. Vendelína z obdobia okolo roku 1800. Fasády kaplnky su členené bosovanými lizénami a polkruhovo ukončenými oknami so šambránami. Veža vyrastá zo štítového priečelia vo forme rizalitu. Dekoratívny prelamovaný štít má takmer secesné tvaroslovie. Veža s nikou nad portálom je členená lizénami a ukončená ihlancovou helmicou.

Referencie

Externé odkazy 
 Oficiálna stránka obce

 
Obce okresu Dunajská Streda